open-index/open-wikipedia-markdown huggingface dataset:
Frank Frederickson

**Sigurdur Franklin "Frank" Frederickson** (11. kesäkuuta 1885 Winnipeg – 28. toukokuuta 1979) oli kanadanislantilainen jääkiekkoilija. Hänet tunnetaan myös sukunimellä Fredrickson (http://www.legendsofhockey.net/LegendsOfHockey/jsp/LegendsMember.jsp?mem=P195807, http://www.databaseolympics.com/players/playerpage.htm?ilkid=FREDRFRA01), mutta Kansainvälinen olympiakomitean tietokannassa käytetään nimeä Frederickson.

Frederickson oli Winnipeg Falconsin kapteeni, kun se osallistui Antwerpenin olympialaisiin 1920 Kanadan joukkueena. Kanada voitti turnauksessa olympiakultaa, ja Frederickson siirtyi samana vuonna PHCL-liigaan Victoria Aristocrats -joukkueeseen. Vuonna 1925 Victoria voitti Stanley Cupin. Vuonna 1926 Fredericksonin joukkue Detroit Cougars liittyi NHL-liigaan. Frederickson pelasi NHL:ssä vuoteen 1931 saakka. Hän toimi kauden 1929–1930 myös Pittsburgh Piratesin valmentajana. Vuonna 1958 Frederickson nimettiin Hockey Hall of Fameen.

## Lähteet

## Aiheesta muualla
* Fredericksonin ammattilaisuran tilastot
Sergei Bautin

**Sergei Viktorovitš Bautin** (, 11. maaliskuuta 1967 Rogatšev, Valkovenäjän SNT, Neuvostoliitto – 31. joulukuuta 2022) oli venäläinen jääkiekkoilija. Hänet tunnettiin kovaotteisena ja rumiakin otteita käyttäneenä puolustajana. Hän edusti urallaan IVY:tä ja Venäjää. Hän kuului olympiakultaa voittaneeseen Venäjän joukkueeseen Albertvillessä 1992 ja pelasi maajoukkueessa myös kaksissa MM-kisoissa 1992 ja 1997.

Bautin pelasi NHL:ssa Winnipegin, Detroitin ja San Josen organisaatioissa kolmen kauden aikana yhteensä 132 ottelua ja teki niissä viisi maalia ja 30 tehopistettä.

## Seuraura
* Kristall Saratov 1987–88
* Dinamo Moskova 1990–92
* Winnipeg Jets 1992–93
* Detroit Red Wings 1993–94
* Adirondack Red Wings 1993–95
* San Jose Sharks 1995–96
* Kansas City Blades 1995–96
* Luulaja HF 1996–98
* Bars Kazan 1998–99
* Nurnberg Ice Tigers 1999–2000
* Oji Seishi Tokio 2000–2002
* Metallurg Magnitogorsk 2002–2003
* Krylja Sovetov Moskova 2003–2004

## Saavutukset
* kahdet jääkiekon maailmanmestaruuskisat 1992, 1997
* jääkiekon olympiakulta 1992 IVY:n joukkueessa

## Lähteet
Tedi Papavrami

**Tedi Papavrami** (s. 13. toukokuuta 1971 Tirana, Albania) on albanialainen viulisti, nykyisin Ranskan kansalainen. Hän aloitti viulunsoiton nelivuotiaana ensin isänsä Robert Papavramin johdolla. Jo 8-vuotiaana hän esiintyi Tiranan sinfoniaorkesterin kanssa.

1982 Papavrami sai Ranskan valtion stipendin. Silloin vielä hyvin eristyneestä, kommunistisesta Albaniasta hän pääsi opiskelemaan maan johtajan Enver Hoxhan luvalla. Näin hänelle avautui mahdollisuus opiskella Pierre Amoyalin johdolla Pariisin konservatoriossa (CNSMP). Myöhemmin hän jatkoi opintojaan Lausannessa ja Lontoossa. Hänen opettajinaan ovat olleet Zino Francescatti ja Viktoria Mullova. Papavrami on voittanut useita viulukilpailuja: 1985 hän voitti Rodolfo Lipitzer -kilpailun, 1986 hän sai Pariisin konservatorion palkinnon, 1992 George Enescu -palkinnon ja 1993 ensimmäisen palkinnon sekä yleisön erikoispalkinnon Sarasate-kilpailussa.

Papavrami on konsertoinut useimmissa Euroopan maissa ja myös Aasiassa. Suomen ensivierailu tapahtui Iitin musiikkijuhlilla 2004. Hänen keskeistä ohjelmistoaan ovat sekä uusi että vanha kamarimusiikki ja viulusoolot. Papavrami on levyttänyt muun muassa Brahmsin viulusonaatteja, Paganinin kapriisit, Prokofjevin viulukonserttoja ja Bachin kuusi sooloviulusonaattia ja partiittaa (AEON, 2005). 

Papavrami näytteli ranskalaisessa tv-elokuvassa *[[Vaarallisia suhteita (vuoden 2003 elokuva)|Vaarallisia suhteita]]* (*Les liaisons dangereuses*, 2003) kuvitteellisen viulisti Raphael Dancenyn roolissa.

Vuodesta 2000 lähtien Papavrami on kääntänyt kuuluisan albanialaisen kirjailijan Ismail Kadarén teoksia ranskaksi.
John Terry

**John George Terry** (s. 7. joulukuuta 1980 Lontoo) on englantilainen ammattilaisuransa päättänyt jalkapalloilija, joka pelasi keskuspuolustajan pelipaikalla. Terry tunnetaan urastaan Chelseassa ja oli joukkueen pitkäaikainen kapteeni. Terry päätti uransa lokakuussa 2018 ja aloitti Aston Villan apuvalmentajana. Monet pitävät Terryä Englannin Valioliigan historian parhaana puolustajana.

Terry pelasi Chelsean edustusjoukkueessa 19 kautta. Hän voitti joukkueen kanssa neljä kertaa Englannin Valioliigan mestaruuden sekä kerran Mestarien liigan.

## Ura
### Seurajoukkue

Terry pelasi amatöörisarjassa Senrab FC:ssä ennen siirtymistään West Hamin ja West Hamin jälkeen Chelsean junioriryhmään. Chelsean edustusjoukkueessa hän debytoi lokakuussa 1998. Välissä hän kävi lainassa Nottinghamissa. Chelsean kapteeniksi hänet nimettiin kaudella 2003-2004. Kaudella 2004-2005 Terry voitti Chelseassa liigamestaruuden, liigacupin ja Community Shieldin. Samana vuonna muut valioliigapelaajat nimesivät hänet vuoden pelaajaksi.

Huhtikuun neljännellä viikolla 2017 John Terry ja Chelsea ilmoittivat, ettei Terry jatka peliuraansa Chelsean edustusjoukkueessa. Hän vakuutti kuitenkin jatkavansa uraansa jossain muualla.

### Maajoukkue
Terry on pelannut Englannin maajoukkueessa 78 ottelua ja tehnyt niissä kuusi maalia. Hän oli mukana joukkueessa 2004 EM-kisoissa. Hänet nimettiin myös mukaan Englannin miehistöön vuoden 2006 MM-kisoihin. Kun David Beckham erosi vuoden 2006 MM-kisojen jälkeen Englannin jalkapallomaajoukkueen kapteeninvirastaan, John Terry valittiin maajoukkueen uudeksi kapteeniksi.

## Muuta

Terryn isoveli Paul Terry on myös jalkapalloilija.


## Lähteet

## Aiheesta muualla
Kirkkolanniemi

**Kirkkolanniemi** on Suonenjoen kaupunginosa, kaupunginosa nro 1, joka rajoituu etelässä Suonteen järveen, idässä siitä laskevaan Suonenjokeen ja lännessä Savon rataan. Alueella on pääasiassa 1950- ja 1960-luvulla rakennettuja  omakotitaloja. Alue on luultavasti saanut nimensä Suonenjoen ensimmäisen, 1800-luvulla puretun kirkon mukaan. Noilta ajoilta on säilynyt pystyssä vanha kellotapuli. Kirkkolanniemi on Suonenjoen vanhaa keskustaa. 1900-luvun alkupuolella alueella sijaitsi myös saha, joka lopetti toimintansa 1940-luvulla. Alueella sijaitsi Suonenjoen kunnan keskusta aina 1970-luvulle saakka. 

Huomattavia Kirkkolanniemellä olevia rakennuksia ovat Suonenjoen lukio, Suonenjoen kirkko, kotiseutumuseo ja seurakuntakeskus, Suonenjoen rautatieasema, veturitallit ja asemamakasiinit sekä Asemakadun alkupään liike- ja asuinkiinteistöt.

## Lähteet
Ben Renvall

**Tancred Benjamin ”Ben” Renvall** (3. huhtikuuta 1903 Suomusjärvi &ndash; 9. huhtikuuta 1979 Helsinki) oli suomalainen kuvanveistäjä.

## Henkilöhistoria

Koulunsa päätettyään Ben Renvall lähti sotaan ja osallistui Aunuksen retkeen 1919. Sen jälkeen hän aloitti työn höyrylaivan lämmittäjänä. Sittemmin Renvall opiskeli Suomen Taideyhdistyksen piirustuskoulussa 1927&ndash;1932 ja aloitti terrakottaveistosten valun ja polton. Hän toimi samalla vuosina 1927–1934 kuvanveistäjä Wäinö Aaltosen apulaisena. Hän avusti Turun Hirvensalossa Tampereen Hämeensillan veistosten figuurissa *Eränkävijä*, sitten NMKY:n talossa sijaitsevassa työhuoneessa *Veronkantajan* ja Aaltosen uudessa Kulosaaren ateljeessa *Kauppiaan* ja *[[Suomen neito (patsas)|Suomen neidon]]* tekoa. Hän on myös veistänyt Kulosaaren sankaripatsaan *Kuoleva Soturi* Helsingin Leposaaressa vuonna 1941.

Renvallin teoksia oli ensi kertaa esillä 1930. Hän toimi kuvanveiston opettajana Suomen Taideakatemian koulussa 1941–1953. Renvall muutti Lallukan taiteilijakotiin 1959.

Renvallin ensimmäinen vaimo oli kuvanveistäjä Essi Renvall (o.s. Lähde). Toisen avioliiton hän solmi taidemaalari Pirkko Lanton kanssa. Ben Renvallilla oli ensimmäisestä avioliitostaan kolme lasta ja toisesta neljä. Hänen lapsiaan ovat muun muassa valokuvaaja Simo Rista, mediataiteilija Markus Renvall ja taiteilija Seppo Renvall.

Renvallille myönnettiin Pro Finlandia -palkinto 1954 ja *Cavaliere al Merito della Republica Italiana* (Rooma 1960). Taiteilijaeläkkeen hän sai 1961. Renvall on ollut kahteen otteeseen Venetsian biennaalin Suomen osaston komissaari.

## Julkiset veistokset
Salon kaupungissa Jokirannassa Vilhonkadun päässä on pronssiveistos Seppä Lauri vuodelta 1963. Perimätiedon mukaan seppä Lauri on ensimmäinen nimeltä tunnettu Salon asukas. Kun kauppalasta tuli kaupunki vuonna 1960, käynnistettiin patsashanke sepän kunniaksi. Kustannuksia katettiin lahjoituksilla ja vastaperustetun kaupungin määrärahoilla. 


Tiedosto:Ben Renvall Marjatta.JPG|*Marjatta*, 1930-luku, Salo.
Tiedosto:Ben Renvall Kuoleva soturi 1941.jpg|*Kuoleva soturi*, Kulosaaren sankaripatsas, 1941, Helsinki.
Tiedosto:Radion hengetär, Salo, Turuntie 8.jpg|*Radion hengetär*, 1956, Salo.
Tiedosto:Seppä laurin patsas.jpg|*[[Seppä Laurin patsas]]*, 1963, Salo.
Tiedosto:Klami.JPG|*Uuno Klamin muistomerkki*, 1963, Virolahti.


## Jussi-patsaan tekijä

Renvall valmisti vuonna 1944 ensimmäiset suomalaisille elokuvan tekijöille jaettavat Jussi-patsaat. Elokuvatoimittaja Annikki Arni muisteli vuosia myöhemmin, että Jussi-palkinnon perustamisvaiheessa *[[Elokuvajournalistit]]* lähetti toimittaja Paula Talaskiven kertomaan patsasideasta Renvallille. Hän lupautui tekemään alkuperäispatsaan ja muotin ilmaiseksi.

## Lähteet
* *Otavan Iso Fokus: Kertovasti kuvitettu 8-osainen tietosanakirja*, osa 6, s. 3489. Otava 1974. 

### Viitteet

## Aiheesta muualla
*
In the Zone

**In the Zone** on Britney Spearsin vuonna 2003 julkaistu popalbumi. Se äänitettiin vuonna 2003 ja julkaistiin 18. marraskuuta 2003. Albumin ensimmäinen single oli "Me Against the Music", jolla oli mukana Madonna. Toinen single oli "Toxic", josta tuli Spearsin uran isoimpia hittejä. Kolmas single oli "Everytime", joka on rauhallinen balladi. Kappale sijoittui singlelistan kärkeen muun muassa Britanniassa. Neljäs single oli "Outrageous", joka ei menestynyt edellisten hittien tapaan. Albumi myi ensimmäisellä viikollaan 609&nbsp;000 kappaletta. 

*In the Zonea* on myyty yli kuusi miljoonaa kappaletta ja se sai Yhdysvalloissa tuplaplatinaa. Yhdysvalloissa *In the Zonea* on myyty 2&nbsp;987&nbsp;000 kappaletta. Albumi ei kuitenkaan menestynyt yhtä hyvin kuin Spearsin aikaisemmat albumit.  Britney Spears on ollut mukana kirjoittamassa ja säveltämässä kahdeksaa *In the Zonen* kappaleista.

## Kappaleet

## DualDisc-bonusvideot

## Aiheesta muualla
*
Virtuaalipalvelin

**Virtuaalipalvelin** tai **VPS** () on usean "vuokralaisen" pilvipalvelu, jossa virtualisoidut palvelinresurssit ovat asiakkaalle saatavilla tietokoneverkon kautta. VPS asennettaan fyysiselle palvelimelle, joka on palveluntarjoajan ylläpitämä. Palvelimella suoritetaan *hypervisor*-virtualisointia, jolloin jokaisella virtuaalikoneella on oma käyttöjärjestelmä ja sille varattu tietty määrä resursseja (muistia, laskenta-aikaa ja niin edelleen). VPS on tarkoittaa suurempaa "yksityisyyttä" kuin toinen palvelumalli *shared hosting*, jossa kaikki palvelimen ohjelmisto- ja laiteresurssit ovat jaettuja tasan kaikkien sen käyttäjien kesken.

## Katso myös
* Pilvipalvelu

## Lähteet

## Aiheesta muualla
*Virtuaalipalvelinten hintoja ja ominaisuuksia 
*Suomessa sijaitsevien virtuaalipalvelinten vertailusivusto
Frank Synott

**Frank Allan Synott** (28. joulukuuta 1891 Chatham, New Brunswick, Kanada – 12. lokakuuta 1945 Boston, Massachusetts, Yhdysvallat) oli yhdysvaltalainen jääkiekkoilija. Synott pelasi Yhdysvaltojen joukkueessa kaksissa olympialaisissa, 1920 ja 1924. Molemmilla kerroilla joukkue voitti hopeaa. Seuraurallaan Synott pelasi Boston A.A. Unicornsissa kaudella 1919–1920.

## Lähteet
Sven Tumba

**Sven Olof Gunnar Tumba** synt. **Johansson** (27. elokuuta 1931 Tukholma – 1. lokakuuta 2011 Danderyd) oli ruotsalainen jääkiekon olympiamitalisti ja maailmanmestari sekä maajoukkuetason jalkapalloilija ja golfaaja. Jääkiekkoa hyökkääjänä pelannut Tumba pelasi neljissä talviolympialaisissa ja 14 maailmanmestaruuskilpailuissa. Viralliseksi sukunimekseen hän vaihtoi vuonna 1965 lempinimensä *Tumba*, jonka oli saanut nuoruusvuosiensa kotipaikan, Tumban taajaman mukaan.

## Elämä ja urheilu-ura
### Jääkiekko

Tumba (Johansson) pelasi numerolla 17 sekä seurajoukkueessaan Djurgårdenissa että Ruotsin jääkiekkomaajoukkueessa ”Tre Kronorissa”. 1950- ja 1960-luvuilla Tumba voitti maajoukkueessa talviolympialaisten pronssia Oslossa 1952 ja hopeaa Innsbruckissa 1964 sekä maailmanmestaruuden vuosina 1953, 1957 ja 1962. Yhteensä hänelle kertyi seitsemän MM-mitalia. Boston Bruins valitsi hänet vuonna 1957 ensimmäisenä eurooppalaispelaajana NHL:n harjoitusleirille.

Tumballa on edelleen Ruotsin maajoukkueen maaliennätys, 186 maalia 245 maaottelussa, vuosilta 1950–1966. Hän voitti jääkiekossa kahdeksan Ruotsin mestaruutta. Djurgårdens IF on jäädyttänyt Tumban pelinumeron 5.

### Muut lajit

Jalkapalloilijana Tumba pelasi Djurgårdenin jalkapallojaostossa, jossa voitti Ruotsin mestaruuden vuonna 1959. Hän pelasi myös Ruotsin maajoukkueessa viidessä ottelussa. Golfissa Tumba nousi pelaajana Ruotsin edustusjoukkueeseen ja teki erittäin merkittävän työn muun muassa ratasuunnittelijana lajin kehittämiseksi Ruotsissa. Hän myös esitteli lajin Neuvostoliiton alueelle. Ruotsin-mestaruuden hän voitti myös vesihiihdossa.

### Myöhemmät vaiheet

Tumba valittiin kansainvälisen jääkiekkoliiton kunniagalleriaan ensimmäisten joukossa vuonna 1997. Hän kuoli Danderydin sairaalassa 1. lokakuuta 2011 sairasteltuaan jonkin aikaa. Hänet on haudattu Engelbrektinkirkolle, Tukholmaan.

## Triviaa
Suomalainen 1960- ja 70-lukujen kiekkotähti Timo "Tumba" Turunen (s. 1948 ) sai lempinimensä Sven Tumban mukaan.

## Lähteet
* Sven Johansson Biography and Olympic Results | Olympics at Sports-Reference LLC.  

### Viitteet

## Aiheesta muualla

* Virallinen kotisivu  sventumba.se 
* Sven Tumban muistokirjoitus Helsingin Sanomissa
Palkealan ortodoksinen seurakunta

**Palkealan ortodoksinen seurakunta** oli suomalainen ortodoksinen seurakunta luovutetussa Karjalassa. Se kuului Karjalan hiippakunnan kuudenteen valvontapiiriin. Seurakunnan alue käsitti Raudun, Metsäpirtin, Sakkolan ja Vuokselan kunnat.
 
## Seurakunnan jäsenmäärä
Palkealan seurakunnassa oli 1 675 jäsentä vuonna 1935. Suurin osa seurakunnan jäsenistä asui Raudussa. Metsäpirtissä oli noin 260 ja Sakkolassa 35 seurakunnan jäsentä.

## Kirkot
Palkealan seurakunnan pääkirkko sijaitsi Raudun kunnan Palkealan kylässä. Lisäksi Raudun Vakkilan kylässä oli profeetta Elian tšasouna. Aiemmin oli ollut tšasounat myös Palkealassa (purettu 1892) ja Sakkolan Petäjärvellä (poistettu käytöstä 1929). Molemmat seurakunnan pyhäköt vaurioituivat talvisodassa ja ne on purettu myöhemmin.

## Historia
Raudussa oli ortodoksinen seurakunta ainakin jo 1500-luvulla ja Palkeala oli tämän seurakunnan keskuksena. Seurakunta muutettiin luterilaiseksi 1600-luvun alussa Ruotsin harjoittaman luterilaistamisen johdosta. Palkealan alueen ortodoksit kuuluivat 1700-luvulta lähtien Inkerinmaan puoleiseen Matoksin seurakuntaan, kunnes Palkealan seurakunta perustettiin vuonna 1865. 

Palkealan seurakunta lakkautettiin muiden luovutettujen alueiden seurakuntien tavoin vuonna 1949.

## Lähteet

* Karjalan ja Petsamon ortodoksiset kirkot ja kirkkotaide, toimittanut Kristina Thomenius ja Minna Laukkanen. Etelä-Karjalan taidemuseon julkaisuja 18:1b, Jyväskylä 1997. 

## Aiheesta muualla
* Suomen sukututkimusseura
Suomalaisten Kemistien Seura

**Suomalaisten Kemistien Seura** (SKS) on yksi kolmesta Suomen Kemian Seuran (SKKS) jäsenyhdistyksestä. Vuonna 1919 perustettu seura pyrkii edistämään kemiaa ja sen sovellutuksia, erityisesti kemian tutkimusta ja -teollisuutta. Seuran jäseneksi otetaan kemistin pätevyyden osoittaneita hakijoita. Seura harjoittaa kokous-, julkaisu- ja esitelmätoimintaa. SKS antaa nuorille kemisteille ja lahjakkaille kemian opiskelijoille stipendejä ja palkintoja. 

## Historiaa
Ensimmäinen suomalainen kemianalalla toimiva yhdistys oli Kemistiklubi, jonka perustivat Suomen Polyteknillisen opiston opiskelijat. Se aloitti toimintansa 1891 Gustaf Kompan ehdotuksesta. Finska Kemistsamfundet perustettiin samana vuonna. Se sai myöhemmin nimen Suomen Kemistiseura. Vuonna 1919 suomenkieliset kemistit perustivat Suomalaisten Kemistien Seuran. Ensimmäisenä puheenjohtajana toimi kansleri Komppa. Seura itsenäistyi 1924 Suomalaisten Teknikkojen Seurasta.

## Gadolin-mitali
Seura on myöntänyt vuodesta 1937 erittäin ansioituneille kemisteille Johan Gadolinin muistoksi lyödyn Gadolin-mitalin, johon on kullan lisäksi sekoitettu hieman gadoliniumia. Mitali on myönnetty vuoteen 2000 mennessä yhteensä kymmenelle henkilölle. Mitalilla on palkittu seuraavat henkilöt:
* Prof. Ossian Aschan (1937)
* Kansleri Gust. Komppa (1937)
* Prof. N. J. Toivonen (1949)
* Prof. A. I. Virtanen (1949)
* Prof. Hans von Euler-Chelpin (1954)
* Prof. Sulo Kilpi (1967)
* Prof. Herbert A. Laitinen (1984)
* Prof. Heikki Suomalainen (1984)
* Prof. Kyösti Sarkanen (1989)
* Prof. Jorma K. Miettinen (1994)

## Lähteet

## Aiheesta muualla
*Suomalaisten Kemistien Seuran kotisivut
Euklidinen geometria

**Euklidinen geometria** on geometrian osa-alue, jolla tarkoitetaan yleensä tasoa ja kolmiulotteista avaruutta tutkivaa geometriaa. Euklidisiksi kutsutaan myös useampiulotteisia avaruuksia, joilla on samat ominaisuudet.

Euklidinen geometria on nimetty kreikkalaisen matemaatikon Eukleides Aleksandrialaisen mukaan. Se on edelleen koulugeometrian pohjana, vaikkakin lähestymistapa geometrian opetukseen on erityisesti Suomessa muuttunut vähemmän deduktiiviseen päättelyyn nojaavaksi.

## Aksiomaattinen lähestymistapa
Eukleideen teosta *[[Alkeet]]* pidetään aksiomaattisen matematiikan eräänä perusteoksena. Teoksessa Eukleides esittää viisi aksioomaa, joista hän johtaa loogisella päättelyllä satoja lähinnä geometrisia teoreemoja ja todistaa ne.

#Mitkä tahansa kaksi pistettä voidaan yhdistää suoralla.
#Mikä tahansa jana voidaan jatkaa äärettömäksi.
#Mille tahansa janalle voidaan piirtää ympyrä siten, että jana on ympyrän säde ja janan toinen päätepiste on ympyrän keskipiste.
#Kaikki suorat kulmat ovat yhtä suuria.
#Jos kaksi viivaa leikkaa kolmannen siten, että sisempien kahden kulman summa on vähemmän kuin kaksi suoraa kulmaa niin nämä kaksi suoraa leikkaavat väistämättä toisensa kolmannen viivan sillä puolella, jolla ko. kulmat ovat, mikäli suoria jatketaan riittävän pitkiksi.

Viidettä aksioomaa kutsutaan yleensä paralleeliaksioomaksi. Sen tasolle pätevä muotoilu on: Pisteen, joka ei ole annetulla suoralla, läpi voidaan piirtää ainoastaan yksi suora joka ei leikkaa annettua suoraa. Epäeuklidisissa geometrioissa mahdollisten suorien määrä on muu kuin yksi.

Eukleideen aksioomista on sittemmin luovuttu matematiikan täsmällisyyden kehittyessä. David Hilbert kehitti nykyään käytössä olevat euklidisen geometrian aksioomat, Hilbertin aksioomat.

## Paralleeliaksiooma
Viidennen eli paralleeliaksiooman epäiltiin pitkään olevan muiden Eukleideen aksioomien seurausta, jolloin sen voisi poistaa aksioomaluettelosta. Yrityksiä johtaa se muista aksioomista tehtiin paljon. Vasta 1800-luvulla pystyttiin osoittamaan, ettei paralleeliaksiooma seuraa muista Eukleideen aksioomista, ts. että on mahdollista muodostaa epäeuklidinen geometria, jossa kaikki muut Eukleideen aksioomat ovat voimassa, mutta paralleeliaksiooma ei. Asian voi nykyisin todistaa luomalla äärimmäisen yksinkertaisen, muutamasta pisteestä koostuvan tasogeometrian, jossa neljä ensimmäistä aksioomaa pätevät, mutta paralleeliaksiooma ei. Tällöin tulos yleistyy kaikkiin Eukleideen neljää ensimmäistä aksioomaa käyttäviin geometrioihin. Todistus on yksinkertainen, mutta tällainen ajattelu oli ennen modernin matematiikan syntyä vierasta – ajateltiin että euklidisen geometrian tulokset voi todistaa vain perinteisessä euklidisessa geometriassa.

## Euklidinen etäisyys
Euklidisessa koordinaattigeometriassa tason pisteiden (x_1, y_1) ja (x_2, y_2) välinen etäisyys, ns. *euklidinen etäisyys*, lasketaan Pythagoran lausetta hyödyntäen:

d_e = \sqrt{(x_1 - x_2)^2 + (y_1 - y_2)^2}.

## Lähteet

## Kirjallisuutta
* 
* 
* 
*
Fagerholmin II hallitus

**Fagerholmin II hallitus** oli Suomen tasavallan 40. hallitus, joka toimi 451 päivän ajan 3. maaliskuuta 1956 – 27. toukokuuta 1957. Hallitus oli pohjaltaan punamultahallitus, jonka muodostivat Suomen Sosialidemokraattinen Puolue, Maalaisliitto ja RKP.

Vuoden 1956 presidentinvaalin ratkaisevalla kolmannella kierroksella olivat olleet vastakkain edellinen pääministeri Urho Kekkonen ja eduskunnan puhemies Karl-August Fagerholm. Kekkosen tultua valituksi uudeksi tasavallan presidentiksi maaliskuun alusta lähtien presidentti J. K. Paasikivi antoi Fagerholmille tehtäväksi uuden hallituksen muodostamisen. Fagerholmin hallitus sai Kekkosen hallitukselta perinnökseen jo sitä repineet maataloustuloa, hintoja ja palkkoja koskeneet erimielisyydet, jotka kärjistyivät maaliskuun alussa puhjenneiksi yleislakoksi sekä maataloustuotteiden luovutuslakoksi. Jälkimmäinen tosin päättyi jo Fagerholmin hallituksen astuessa toimeensa, koska Maataloustuottajain Keskusliitto MTK katsoi vaatimustensa tulleen täytetyiksi uuden hallituksen ohjelmassa. Yleislakon kannalta tilanne oli sikäli erikoinen, että puolueet, jotka olivat varsin lähellä työmarkkinoilla avoimesti taistelevia osapuolia, istuivat samassa hallituksessa. Tämä olikin sovun aikaansaamiseksi erittäin tärkeää, mutta samalla se rasitti suuresti puolueiden yhtenäisyyttä. Näin oli etenkin SDP:ssa, jota vaivasivat vakavat Väinö Leskiseen ja Emil Skogiin henkilöityneet sisäiset jännitteet. 

Fagerholmin hallituksen oikeusministerin virkaa hoiti aluksi sisäministeri Vilho Väyrynen oman toimensa ohella. Silloinen oikeusministeriön nuorempi hallitussihteeri Kai Korte on muistelmissaan arvellut, että kivuliaasti saavutettu hallituksen poliittinen tasapaino edellytti jakojäännökseksi muodostuneen oikeusministerin paikan jättämistä aluksi avoimeksi ja sen täyttämistä myöhemmin henkilöllä, joka ei järkyttäisi kyseistä tasapainoa. Oikeuskansleri Olavi Honka huomautti erään presidentin esittelyn yhteydessä, että oikeusministerin paikan pitäminen ilman vakituista haltijaa oli viikosta viikkoon ja lopulta kuukaudesta kuukauteen jatkuessaan suorastaan valtiosäännön vastaista. Toukokuussa 1956 virkaan nimitettiinkin Helsingin tuomiokunnan tuomari, poliittisesti sitoutumaton lakitieteen lisensiaatti Arvo Helminen. Helminen oli oikeusministeri toisessa polvessa, koska hänen isänsä Heimo Helminen oli toiminut samassa tehtävässä Vennolan toisessa hallituksessa vuosina 1921–1922. 

Fagerholmin hallitus lupasi ohjelmassaan pyrkiä turvaamaan kansalaisten työnsaannin ja oikeudenmukaisen tulonjaon eri yhteiskuntaryhmien välillä sekä rahan arvon pysymisen vakaana. Samalla luvattiin pyrkiä verorasituksen keventämiseen. Kaikki nämä olivat kiitettyjä ja yhteisesti hyväksyttyjä päämääriä. Sen sijaan käsitykset siitä, mitä ne käytännössä tarkoittivat ja miten ne olivat toteutettavissa, menivät jyrkästi ristiin. Näiden erimielisyyksien kärjistyminen varsinkin SDP:n sisällä johti hallituksen eroon toukokuussa 1957 ja pian koko sosialidemokraattisen puolueen muodolliseenkin kahtiajakoon.

## Kokoonpano

## Lähteet
Raatti

**Raatti** on kylä Kuopion kaupungin Nilsiän pitäjässä Pohjois-Savossa samannimisen järven länsipuolella ja Syväri-järven itärannalla, noin 13 kilometriä koilliseen Nilsiän kirkonkylältä.

## Lähteet

## Aiheesta muualla
*Salibandyseura SB Raatti
Anapola Mushkadiz

**Anapola Mushkadiz** on meksikolainen näyttelijä. 

Mushkadiz esiintyi Carlos Reygadasin ohjaamassa elokuvassa *[[Batalla en el Cielo]]* (2005), joka oli ehdolla Cannesin elokuvajuhlilla Kultaisen Palmun saajaksi. Mushkadiz ei aiemmin ollut toiminut lainkaan näyttelijänä, vaan hän on ammatiltaan taidesuunnittelija. Sittemmin hän on esiintynyt myös italialaisen Alex Infascellin ohjaamassa kauhuelokuvassa *[[Hate 2 O]]*.

## Filmografia

* *Batalla en el Cielo* () (2005) – Ana
* *Hate 2 O* (2006) – Ana
* *A Simple Love Story* (2008) – Valia X

## Aiheesta muualla
* 
*
Sukselaisen I hallitus

**Sukselaisen I hallitus** oli Suomen tasavallan 41. hallitus, joka toimi 187 päivän ajan 27. toukokuuta 1957 – 29. marraskuuta 1957. Hallituksen muodostivat Maalaisliitto, Ruotsalainen kansanpuolue, Työväen ja Pienviljelijäin Sosialidemokraattinen Liitto sekä Suomen kansanpuolue.

Toimikautensa aluksi hallitus isännöi Neuvostoliiton puoluejohtaja Nikita Hruštšovin ja pääministeri Nikolai Bulganinin vierailua Suomessa ja ajoi eduskunnassa läpi lain vuoden 1956 yleislakon aikana tehtyihin rikoksiin ja rikkomuksiin syyllistyneiden armahtamisesta.

Kesäkuussa 1957 hallitus esitti eduskunnalle taloudellisen hätäohjelman, johon sisältyi hintojen ja verojen korotuksia sekä lapsilisien yhden maksuerän siirtäminen yli vuodenvaihteen. Ohjelman vesitti kuitenkin SKDL:n lapsilisäasiassa aloittama jarrutus, jonka vuoksi päätös siirtyi ohi vuosineljänneksen päättymisen. Kykenemättömämä suoriutumaan maksuistaan valtio joutui laittomaan tilaan. Vastalauseeksi tälle RKP veti ministerinsä pois hallituksesta heinäkuun alussa 1957 ja näiden tilalle nimitettiin yksi kansanpuoluelainen ja kaksi maalaisliittolaista ministeriä. Elokuussa 1957 kesken kesäloman koolle kutsuttu eduskunta yritti "mätäkuun valtiopäivillä" löytää ratkaisua valtiontalouden pulmiin, mutta tuloksetta.

Syyskuun alussa hallitusta puolestaan täydennettiin viidellä SDP:n skogilaisen vähemmistön niin kutsutulla ”ottopoikaministerillä”. SDP:n johto paheksui nimityksiä voimakkaasti, koska puolueen päättävät elimet oli asiassa sivuutettu. SDP vaati kyseisiä ministereitä eroamaan hallituksesta ja näiden kieltäydyttyä ilmoitti, etteivät nämä edustaneet puoluetta hallituksessa. Pääministeri Sukselainen katsoi kuitenkin hallituksensa pohjan laajenneen 66:sta 90 kansanedustajaan. Tapaus kiihdytti SDP:ssa puhjenneita sisäisiä kiistoja ja johti osaltaan puolueen hajoamiseen. Repeämä ulottui lisäksi ammattiyhdistysliikkeeseen SAK:n opposition perustaessa muutamaa vuotta myöhemmin uuden keskusjärjestön Suomen Ammattijärjestön (SAJ). Myös Työväen Urheiluliitto (TUL) hajosi.

Syyskuussa 1957 Suomen markka devalvoitiin 39 prosentilla.

Niin kutsuttuihin ottopoikaministereihin kuulunut, vain 27-vuotias Olli J. Uoti oli Suomen siihen saakka nuorin valtioneuvoston jäsen. Seuraava häntäkin nuorempi ministeri oli Paasion toisen hallituksen opetusministeriksi helmikuussa 1972 nimitetty 26-vuotias Ulf Sundqvist.

Hallitus sai lokakuussa eduskunnalta vasemmistopuolueiden esittämän epäluottamuslauseen, joka koski maan taloudellista tilaa ja hallituksen muodostamistapaa. Hallitus jatkoi toimitusministeristönä marraskuun lopulle.

## Kokoonpano

## Lähteet
Ismail Kadaré

**Ismail Kadare** (28. tammikuuta 1936 Gjirokastër, Albania – 1. heinäkuuta 2024 Tirana, Albania) oli albanialainen kirjailija. Hän kirjoitti enimmäkseen albaniaksi, jonkin verran myös ranskaksi. Kadare sai ensimmäisen kansainvälisen Booker-palkinnon vuonna 2005.

Kadare vietti lapsuutensa synnyinkaupungissaan Etelä-Albaniassa. Hän opiskeli kieliä ja kirjallisuutta Tiranan yliopistossa vuosina 1953–1958 ja valmistui opettajaksi. Tämän jälkeen hän työskenteli kirjallisuustoimittajana. Hänen ensimmäinen romaaninsa *Kuolleen armeijan kenraali*  ilmestyi Albaniassa 1963. Vuodesta 1966 alkaen Kadare oli kuukausipalkkainen kirjailija. Vuonna 1975 hän joutui Albanian vallanpitäjien epäsuosioon eikä saanut töitään julki kolmeen vuoteen. Sittemmin tulivat julki useat hänen päätyönsä (englanniksi *The Great Winter* 1977, *The Three-Arched Bridge* 1978, *The Palace of Dreams* 1981, joka käsittelee Albanian ja Neuvostoliiton välirikkoa). Kadare muutti Pariisiin 1990 juuri ennen Albanian kommunistivallan kukistumista. Hän kirjoitti lukuisia runoja, kannanottoja, artikkeleita ja romaaneja.

Kadare tunnetaan ennen kaikkea romaaneistaan, mutta kotimaassa arvostetaan myös hänen runojaan. Hänen proosateksteissäänkin on lyyrisiä sävyjä. Useissa teoksissaan hän paneutui albanialaisuuden olemukseen. Niinpä hän kuvasi useissa teoksissaan kunniasanan () merkitystä albanialaisille. Historiallisissa romaaneissaan hän kertoo myös verikoston perinteestä. 

## Suomennetut teokset
* *Kuolleen armeijan kenraali*, suom. Seppo Tuokko, 1972 Gummerus,  (Käännetty ransk. laitoksesta *Le général de l'armée morte*)
* *Kivisen kaupungin kronikka* (*Kronikë në gu*), suom. Kyllikki Villa, Gummerus, 1976  (Käännetty ransk. laitoksesta *Chronique de la ville de pierre*)
* *Särkynyt huhtikuu*, Gummerus, suom. Annikki Suni, Gummerus, 2006  (Suomennettu ranskannoksesta *Avril brisé*)
* *Kolme surulaulua Kosovolle* (*Tri këngë zie për Kosovën*), albanian kielestä suomentanut Tuula Nevala, Faros, 2009 
* *Seuraaja* (*Pasardhësi*), suomentanut: Tuula Nevala, albaniankielinen avustaja: Eset Feka, Into Kustannus, suom. 2012 

Hannu Niklanderin ranskankielisestä käännöksestä suomentama runo "Kadonneet säkeet" on julkaisussa: *Taite: runouslehti* 1998, nro 4.

## Lähteet
Saattohinaaja

**Saattohinaaja** (englanniksi *escort tug*) on hinaajatyyppi, joka on köydellä kiinni säiliöaluksen tai muun suuren aluksen perässä. Hinaaja seuraa täydessä vauhdissa mukana ja tarvittaessa ohjaa saatettavaa alusta, hidastaa sitä tai pysäyttää sen kokonaan.

Baltimax-säiliöalus pysähtyy 14 solmun (26 km/h) nopeudesta noin 10 laivanmitan eli noin 3 kilometrin matkalla. Alus kuitenkin menettää helposti ohjattavuutensa koneiden käydessä täydellä teholla takaperin. Siksi käytetään ja usein nimenomaan vaaditaan käytettäväksi saattohinaajaa.

Saattohinaajan noin 80-metrinen keulaköysi kiinnitetään säiliöaluksen perään avomerellä. Hinaajan on kyettävä ohjaamaan säiliöalusta vetämällä sen perästä sivulle ja vaihtamaan nopeasti puolta, jotta kääntyminen pysähtyy. Perinteinen hinaaja kellahtaa kuitenkin herkästi kumoon, jos hinausköyteen kohdistuu äkillinen veto. Siksi saattohinaaja vaatii erityissuunnittelua, vaikka se saaristoväylällä ja satamassa toimii kuten tehokas tavallinen satamahinaaja. Saattohinaajalle alusten saattaminen on mahdollista kovassakin merenkäynnissä, sillä vakiovoimavintturi pitää köyden kireyden haluttuna.

Saattohinaajat jaetaan kahteen ryhmään sen perusteella, että ovatko potkurit aluksen perässä (*stern drive*) vai aluksen pohjan alla (*tractor tug*).
Tero Similä

**Tero Similä** (s. 26. helmikuuta 1980 Ylivieska) on suomalainen maastohiihtäjä. Hän edustaa Posion Pyrintöä. Aikaisemmin hän on edustanut Ylivieskan Kuulaa ja Ounasvaaran Hiihtoseuraa. Häntä ovat valmentaneet muun muassa Erkki Mustola ja Reijo Jylhä.

Similä voitti urallaan neljä suomenmestaruutta, yhdeksän SM-hopeaa ja yhdeksän pronssia. Hän osallistui talviolympialaisiin Torinossa 2006 ja maailmanmestaruuskilpailuihin Oberstdorfissa 2005, Sapporossa 2007, Oslossa 2011 ja Val di Fiemmessä 2013. Similän paras henkilökohtainen sijoitus arvokilpailuissa oli Oberstdorfin MM-kisojen yhdistelmäkilpailun kolmastoista sija.

Maastohiihdon maailmancupissa Similä sijoittui kahdesti kymmenen parhaan joukkoon. Helmikuussa 2005 hän oli Falunissa yhdistelmäkilpailun kahdeksas ja maaliskuussa 2006 kahdeksas Oslon 50 kilometrin vapaan tyylin kilpailussa.

Hiihtouransa jälkeen Similä on työskennellyt urheiluvälinemyyjänä.

## Dopingkäry
Similä kärysi dopingista keväällä 2014. Similän 9. maaliskuuta 2014 antama näyte sisälsi kiellettyä EPO-hormonia. Hän sai kahden vuoden toimintakiellon ja kaikki hänen tuloksensa 9. maaliskuuta 2014 lähtien hylättiin. Suomen Hiihtoliitto päätti lokakuussa 2014 vaatia Similältä 40&nbsp;000 euron korvaukset kilpailusopimuksen rikkomisen vuoksi.

Doping-käryn julkistamisen yhteydessä Similä ilmoitti lopettavansa hiihtouransa. Hän kuitenkin palasi takaisin kisoihin kilpailukiellon päättymisen jälkeen vuonna 2016.

## Katso myös
* Luettelo dopingista kiinni jääneistä suomalaisista urheilijoista

## Lähteet
* 

### Viitteet
Petri Skriko

**Petri Kalevi Skriko** (s. 13. maaliskuuta 1962 Karhula) on suomalainen uransa lopettanut jääkiekkoilija. Pelipaikaltaan Skriko oli laitahyökkääjä. Hän on nykyään Viron jääkiekkomaajoukkueen päävalmentaja.

## Ura

Skriko aloitti uransa liigatasolla vuonna 1980 Saimaan Pallon joukkueessa pelattuaan jo sitä ennen SaiPassa yhden kauden I-divisioonaa. Kaudella 1983–1984 Skriko teki SM-liigauransa ennätyksen tehden 32 pelatussa ottelussa 25 maalia ja 26 syöttöpistettä. Kauden jälkeen Vancouver Canucks varasi Skrikon NHL:ään vuoden  varaustilaisuuden kahdeksannella kierroksella numerolla 157. Hän siirtyi Canuksiin syksyllä 1984. 

Kaudella 1985–1986 Canucksissa Skrikosta tuli ensimmäinen joukkueen sisäisen pistepörssin voittanut suomalainen NHL-pelaaja. Kuuden ja puolen kauden Canucks-ura päättyi kun Skriko kaupattiin Boston Bruinsiin kesken kauden 16. tammikuuta 1991. Kaupassa Bruins luovutti Canucksille toisen kierroksen varausvuoron seuraavan kesän varaustilaisuuteen. Canucks käytti vuoron varaamalla Mike Pecan. Skriko pelasi kauden loppuun Bruinsin organisaatiossa, mutta tilille kertyi vain 28 peliä.

Seuraavalla kaudella 1991–1992 Skriko ehti pelata kahdeksan ottelua Bruinsin paidassa ennen kuin hänet 29. lokakuuta vaihdettiin jälleen. Skriko siityi Winnipeg Jetsiin, joka luovutti Bostonille keskushyökkääjä Brent Ashtonin. Kauden 1992–1993 alussa Skriko teki vapaana pelaajana sopimuksen San Jose Sharksin kanssa, mutta pelasi siellä vain 17 ottelua ennen sopimuksen purkua ja siirtymistään takaisin SM-liigaan. Skriko pelasi kauden loppuun Kiekko-Espoon joukkueessa ja teki 18 ottelussa yhdeksän tehopistettä. Tämän jälkeen Skriko pelasi vielä kuusi kautta Tanskan pääsarjassa Herning Blue Foxin joukkueessa. Tänä aikana Skriko oli voittamassa neljästi Tanskan-mestaruutta.

NHL:ssä Skriko pelasi runkosarjassa yhteensä 541 ottelua, joissa hän teki 183 maalia ja antoi 222 maaliin johtanutta syöttöä eli yhteensä 405 tehopistettä. Pudotuspeleissä hän teki 28 ottelussa viisi maalia ja yhdeksän syöttöpistettä eli 14 tehopistettä.

Pelaajauransa jälkeen Skriko on toiminut valmentajana muun muassa SaiPassa ja Tanskassa, jossa hän myös pelasi peliuransa loppuvuosina. SaiPassa Skrikon pelinumero 9 on jäädytetty ja nostettu Kisapuiston jäähallin kattoon. Saatuaan potkut Odense Bulldogsin päävalmentajan tehtävästä Skriko ryhtyi Washington Capitalsin Euroopan-pelaajatarkkailijaksi. Skriko toimi tehtävässä kevääseen 2016 asti ja vaihtoi sitten seuraavalle kaudelle Calgary Flamesin organisaatioon. Toimittuaan yhden vuoden Calgaryn pelaajatarkkailijana Skriko palasi Eurooppaan. Seuraavat kaksi kautta Skriko toimi tanskalaisen Herning Blue Foxin päävalmentajana. Hän on nykyään Viron jääkiekkomaajoukkueen päävalmentaja. 

Skriko on valittu Suomen Jääkiekkoleijonaksi numerolla 141.

## Tilastot

## Kansainvälinen ura

## Yksityiselämä

Skriko on naimisissa Agnes Skrikon kanssa. 

## Lähteet
* 
* Petri Skriko nhlfinns.net:ssä
* Skrikon tiedot Jääkiekkomuseon sivulla

### Viitteet
Anal Cunt

**Anal Cunt** oli yhdysvaltalainen grindcore -yhtye. Seth Putnam perusti sen vuonna 1988 Massachusettsissa.

Anal Cunt herätti huomiota epäkorrekteilla kappaleillaan, kuten ”I Sent Concentration Camp Footage to America's Funniest Home Videos”, ”I Sent a Thank You Card to the Guy Who Raped You”, ”I Lit Your Baby on Fire”, ”You're Pregnant, So I Kicked You in the Stomach” ja ”Chris Barnes is a Pussy”.

Yhtyeen sanoituksissa keskeisiä teemoja olivat muun muassa naisviha, homofobia, antisemitismi ja rasismi. Yhtyeen sanoituksissa esiintyi myös loukkauksia muita saman genren yhtyeitä sekä Anal Cuntin entisiä jäseniä kohtaan. Yhtyeen kaikkea pilkkaava, mitään kumartelematon ja kieron huumorintajun sävyttämä linja piti, sillä esimerkiksi kappaletta "You're In A Coma" innostuttiin soittamaan Putnamin tapauksen jälkeen.

Lokakuussa 2004 Putnam sai sairauskohtauksen ja vaipui kahdeksi kuukaudeksi koomaan nautittuaan crackia, heroiinia, alkoholia ja suuren määrän Ambien-unilääkettä. Lääkärit uskoivat Putnamin joutuvan vegetatiiviseen tilaan loppuelämäkseen, mutta hän toipui. Keikoille Putnam palasi, tosin ensimmäisen esiintymisensä hän joutui hoitamaan istualtaan.

Yhtyeen solisti Seth Putnam kuoli 11. kesäkuuta 2011 sydänkohtaukseen. Putnamin kuoleman aikaan Anal Cunt oli parhaillaan studiossa nauhoittamassa uutta materiaalia. Tämän jälkeen yhtye lopetti toimintansa. Kitaristi Josh Martin kuoli tapaturmaisesti toukokuussa 2018.

## Viimeinen tunnettu kokoonpano
* Seth Putnam – laulu
* Josh Martin – kitara
* John Gillis – rummut

### Entiset jäsenet
* Mike Mahan – kitara
* Tim Morse – rummut
* Fred Ordonez – kitara
* John Kozik – kitara
* Paul Kraynak – kitara
* Scott Hull – kitara
* Nate Linehan – rummut

## Diskografia

### Studioalbumit
* 
* 
* 
* 
* 
* 
* 
* 

### Kokoelma-albumit
* 
* 
* 
* 
* 

### EP:t
* 
* 
* 
* 
* 
* 
* 
* 
* 
* 
* 

### Livealbumit
* 

## Lähteet
Ventoniemi

**Ventoniemi Oy** on vuonna 1928 perustettu linja-autoliikennettä harjoittava perheyritys. Ventoniemi Oy liikennöi vakiovuoroliikennettä Uudenmaan ja Hämeen alueilla. Ventoniemi Oy on hyvin merkittävä tilausajoliikenteen hoitaja Uudellamaalla ja pääkaupunkiseudulla. Busseja (65 kpl) Ventoniemellä on 16-paikkaisista pikkubusseista isoon 66-paikkaiseen bussiin asti. Varikot sijaitsevat Hyvinkäällä, Jokelassa, Lammilla, ja Mäntsälässä. 

Yhtiön perusti Väinö Ventoniemi vuonna 1928 aloittaen taksiliikenteen Mäntsälässä. Kuorma-autoliikenne alkoi vuonna 1930. Linja-autoliikenteen hän aloitti vuonna 1936 linjalla Jokela–Hyvinkää–Helsinki. 1950-luvulla liiketoiminnan kasvaessa rakennettiin Jokelaan liiketilat ja autotallit huoltotiloineen. Väinö Ventoniemi sai liikenneneuvoksen arvonimen vuonna 1977.

Ventoniemi Oy on mm. yritysostojen myötä kasvanut. Vuonna 1982 Ventoniemi osti Riihimäen Liikenne Oy:n ja vuonna 1985 mäntsäläläisen P. Sillanpää Oy:n. 70-luvulla toiminnan yhä kasvaessa rakennettiin Hyvinkäälle uudet toimitilat, ja samalla toimialat eriytettiin osakeyhtiöihin, jolloin syntyivät Ventoniemi Oy ja Ventoniemen Sora Oy. 

Henkilökuntaa Ventoniemi-yhtiöillä on n. 150.

**Ventoniemen Sora Oy** jalostaa ja toimittaa soraa ja kiviaineksia Etelä-Suomen rakentajille ja rakennusteollisuudelle. Kuljetuskalustona 15 perävaunullista kuorma-autoa. Ventoniemen Sora Oy toimittaa kaikki rakentamiseen tarvittavat soralaadut.

**Ventoniemi Yhtiöt** on edelleen perheyritys ja yritystoimintaa hoitaa jo kolmas polvi. Vuodesta 2021 lähtien toimitusjohtajana on toiminut Ville Ventoniemi.

Perustajan, Väinö Ventoniemen, poika Tapio Ventoniemi (1936–2015)) toimi yrityksessä nuoresta lähtien ja vielä senkin jälkeen kun jäi virallisesti eläkkeelle vuonna 2000.

## Lähteet

## Aiheesta muualla

*Ventoniemi Oy
Alençon

**Alençon** on Normandiassa, Ranskassa sijaitseva Ornen departementin pääkaupunki.  Kaupunki kuuluu Basse-Normandien hallintoalueeseen. Kaupunki sijaitsee noin 170 kilometrin päässä Pariisista. Vuonna 2006 kaupungin asukasluku oli 28&nbsp;458 ja väestötiheys 2&nbsp;664,4 asukasta neliökilometrillä.

Kaupungin merkittävin teollisuudenala on muoviteollisuus.

## Lähteet

## Aiheesta muualla

* Kaupungin verkkosivut
Kati Venäläinen

**Kati Susanna Venäläinen** (o.s. **Sundqvist**, s. 15. helmikuuta 1975 Noormarkku) on Puijon Hiihtoseuraa edustava suomalainen hiihtäjä. Venäläinen on 164 senttimetriä pitkä ja hän painaa 58 kilogrammaa. Venäläisen valmentajana toimi hänen miehensä Mika Venäläinen. 

Venäläisen paras saavutus on vapaan hiihtotavan sprinttihiihdon MM-hopea vuoden 2001 Lahden MM-kisoista. Hän osallistui kaikkiaan neljiin MM-kisoihin 1997–2003. Val di Fiemmessä 2003 hän oli vapaan sprintissä viidestoista.

Venäläinen on ollut mukana kolmissa olympialaisissa (1998, 2002 ja 2006). Niistä paras henkilökohtainen sijoitus on takaa-ajon 16. sija Salt Lake Cityssä 2002. Sen lisäksi hän on sijoittunut 41:nneksi perinteisen tyylin 15 kilometrillä 1998, 18:nneksi vapaan hiihtotavan sprintissä, 28:nneksi perinteisen tyylin 10 kilometrillä ja seitsemänneksi viestissä 2002 sekä 29:nneksi sprintissä, 43:nneksi perinteisen tyylin 10 kilometrillä ja seitsemänneksi viestissä 2006.

Maailmancupissa Venäläinen on sprintissä ollut parhaimmillaan kolmas (28. helmikuuta 2000 Tukholmassa), muilla matkoilla yhdeksäs (Falunissa 2001 10 km:llä).

## Saavutuksia
### Arvokilpailut
*MM-kilpailut
**Lahti 2001: sprintti (v) hopeaa

### Maailmancup
* 3 kolmossijaa; Tukholman sprintti vuonna 2000, Uumaja viesti vuonna 2004 ja Davos viesti vuonna 2007.

### Scandinavian Cup
* 2 voittoa, 3 kakkossijaa, 2 kolmossijaa, palkintosijoituksia 7 (Vuosina 2005-2007)

### FIS-kilpailut
* 4 voittoa, 3 kakkossijaa, 7 kolmossijaa, palkintosijoituksia 14 (Vuosina 2001-2019)

### Continental Cup
* 1 kakkossija, palkintosijoituksia 1 (Vuonna 1996)

### Suomen mestaruuskilpailut
* 8 Suomen mestaruutta yleisessä sarjassa (Vuosina 1996-2006)

## Lähteet

## Aiheesta muualla
* Kati Venäläinen Suomen Hiihtoliiton tietokannassa
Rudi Ball

**Rudi Ball** (27. maaliskuuta 1910 Berliini – syyskuu 1975 Johannesburg) oli saksalainen jääkiekkoilija. Pelipaikaltaan Ball oli hyökkääjä.

Ball oli ainoa juutalaistaustainen pelaaja natsi-Saksan joukkueessa talviolympialaisissa 1936. 

Ball nimettiin Hockey Hall of Fameen vuonna 2004. 

## Ura

Ball aloitti uransa Berliner SC:n joukkueessa, jossa hän pelasi 1928–1933. Tämän jälkeen hän pelasi vuoden Sveitsissä EHC St. Moritzissa, ja kaksi vuotta Italiassa Diavoli Rossi Nerissä, kunnes palasi takaisin Berliner SC:hen, jossa jatkoi vuoteen 1948, jonka jälkeen hän muutti Etelä-Afrikkaan jonne hänen vanhempansa olivat muuttaneet jo vuonna 1936. Etelä-Afrikassa Ball edusti Tigers IHC:tä kaudella 1949–1950 ja Wolves IHC:tä kaudella 1950–1951. Ball lopetti uransa vuonna 1952. Uransa aikana Ball voitti Saksan jääkiekkomestaruuden kahdeksan kertaa ja Etelä-Afrikan mestaruuden kerran (1951). Ball on myös kolminkertainen Spengler Cupin voittaja.

Maajoukkueurallaan Ball esiintyi Saksan paidassa 49 kertaa. Näissä otteluissa hän teki 19 maalia. Saksan rivissä hän oli voittamassa olympiapronssia 1932 ja MM-hopeaa 1930. Ball ja miekkailija Helene Mayer olivat ainoat juutalaistaustaiset osanottajat voimakkaan antisemitististä rotupolitiikkaa harjoittaneen natsi-Saksan olympiajoukkueissa. Molemmat olivat juutalaisen isän ja kristityn äidin lapsina voimassa olleiden Nürnbergin lakien mukaan "sekarotuisia" minkä perusteella heidän kansalaisoikeuksiaan oli rajoitettu. Vuonna 2004 Ball valittiin Kansainvälisen jääkiekkoliiton Hall of Fameen.

## Lähteet
Aimo Rikka

**Aimo Rikka** (23. tammikuuta 1915 Kotka – 17. tammikuuta 2006 Helsinki) oli suomalainen kommunisti, joka toimi Suomi-Neuvostoliitto-Seuran pääsihteerinä vuosina 1944–1947 sekä myöhemmin suomalais-neuvostoliittolaisen kauppakamarin pääsihteerinä.

Työläisperheestä lähtöisin ollut Rikka kirjoitti ylioppilaaksi vuonna 1935 ja opiskeli Teknillisessä korkeakoulussa. Hänet valittiin 1937 Akateemisen Sosialistiseuran (ASS) puheenjohtajaksi ja siellä hän tutustui vasemmistoälykköihin kuten Mauri Ryömään ja Elvi Sinervoon. Talvisodan aikana Rikka yritti piiloutua maan alle, mutta jäi kiinni ja joutui Ryömän tavoin vankileirille Tammisaareen. Sodan jälkeen perustettiin vuonna 1940 Suomen-Neuvostoliiton rauhan ja ystävyyden seura, jossa Ryömä toimi puheenjohtajana ja Rikka sihteerinä. Järjestön suosio kasvoi nopeasti, joten viranomaiset lakkauttivat sen. Jatkosodan aikana Rikka oli jälleen maan alla ja pyöritti Suomen Kommunistisen Puolueen (SKP) salaista toimintaa. Rikka toimitti lehtiä *[[Sosialismin Airut]]* ja *Humanité*. Toimitustyössä Rikalla oli erimielisyyksiä Yrjö Leinon kanssa ja Leino syrjäytti Rikan puoluejohdosta joulukuussa 1941. Vuonna 1942 Valpo sai selville Rikan salaisen asunnon sijainnin, jolloin hänet pidätettiin ja tuomittiin kuolemaan. Presidentti Risto Ryti kuitenkin armahti hänet 1943 ja tuomio muutettiin elinkautiseksi. Rikka vapautui sodan päätyttyä vuonna 1944.

Jatkosodan jälkeen Rikasta tuli vastaperustetun uuden Suomi-Neuvostoliitto-Seuran pääsihteeri. Hän joutui kuitenkin pian epäsuosioon SKP:ssä. Suurimpana syynä tähän olivat kriittiset näkemykset Neuvostoliitosta, joita hän oli esittänyt vierailtuaan ensi kertaa Moskovassa vuonna 1946. Hänet syrjäytettiin SNS:n johdosta seuraavana vuonna ja erotettiin lopulta SKP:stä kesällä 1952 ”puoluevastaisuudesta” syytettynä. Vuonna 1968 Rikalle tarjottiin mahdollisuutta palata puolueeseen, mutta hän ei ottanut jäsenkirjaa vastaan. Hän toimi 1947–1983 suomalais-neuvostoliittolaisen kauppakamarin pääsihteerinä ja sai 1972 konsulin arvonimen.

## Lähteet
Risto Mattila

**Risto Mattila** (s. 4. helmikuuta 1981 Kannus) on suomalainen uransa lopettanut lumilautailija ja big airin maailmanmestari vuodelta 2003.

Mattila oli Salt Lake Cityn olympialaisissa 2002 16:s ja Torinon olympialaisissa 2006 kymmenes half-pipessa. Hän voitti urallaan muun muassa US Openin (2005), European Openin (2005) ja Nissan X-Trailin (2007).

Vuoden suomalainen lumilautailija Mattila oli vuosina 2003 ja 2004.

Mattila aloitti lumilautailun 13-vuotiaana Louekalliolla yhdessä olympia-pronssimitalisti Markku Kosken kanssa. Hänen seuransa on Snowboard Junkies. Hän harrastaa lumilautailun lisäksi tennistä, skeittausta ja breakdancea. Lumilautailu on kuitenkin ainoa laji, jota hän on harrastanut kilpailumielessä.

## Aiheesta muualla
* 
* Risto Mattilan haastattelu vuonna 2003 Ylen Elävä arkisto.
* Liitto.fi: Lähikuvassa Risto Mattila YouTube.
Tapio Luusua

**Tapio Petteri Luusua** (s. 4. elokuuta 1981 Pelkosenniemi) on entinen suomalainen freestyle-hiihtäjä. 

Hän on kumparelaskun hopeamitalisti sekä parikumpareiden pronssimitalisti Japanin Inawashirossa 2009 käydyistä freestylehiihdon maailmanmestaruuskilpailuista. Lisäksi hän on voittanut kaksi maailmancupin osakilpailua kumparelaskussa. Salt Lake Cityn olympialaisissa Luusua sijoittui viidenneksi. Luusua valittiin myös Torinon olympialaisiin, mutta hän joutui viime hetkellä jäämään kisoista pois selittämättömien päänsärkykohtausten vuoksi.

Luusuan seura oli Pyhätunturin Slalom Seura. Luusua on 185 senttiä pitkä ja painaa 75 kiloa. Hänen valmentajanaan toimi Pekka Lehtikallio. Hän on opiskellut Lapin yliopistossa laskentatointa ja hänellä on tutkinto alalta. 

Luusua lopetti urheilu-uransa kauden 2009–2010 jälkeen.

## Lähteet

## Aiheesta muualla
* Hiihtoliiton esittely Tapio Luusuasta
* 
* Ylen Elävä arkisto: Tapio Luusua, Pyhätunturin kumparelaskija
1349 (yhtye)

**1349** on norjalainen black metal -yhtye. Se sai alkunsa vuonna 1997, kun Alvheim-yhtye hajosi ja jotkut sen jäsenistä halusivat perustaa uuden yhtyeen. Yhtyeen nimi viittaa vuoteen 1349, jolloin musta surma levisi Norjaan. Yhtye on saanut paljon huomiota rumpali Frostin kautta, joka soittaa tunnetussa black metal -yhtyeessä Satyricon. 1349 on myös esittänyt Mayhemin kappaleen ”Buried by Time and Dust” debyyttilevyllään *[[Liberation (albumi)|Liberation]]*.

## Jäsenet

*Ravn - laulu
*Archaon (Idar Burheim) - kitara
*Seidemann (Tor Stavenes) - basso
*Frost - rummut

## Diskografia
### Albumit
* *[[Liberation (albumi)|Liberation]]* (2003)
* *[[Beyond the Apocalypse]]* (2004)
* *[[Hellfire]]* (2005)
* *[[Revelations of the Black Flame]]* (2009)
* *[[Demonoir]]* (2010)
* *[[Massive Cauldron of Chaos]]* (2014)
* *[[The Infernal Pathway]]* (2019)
* *[[The Wolf & the King]]* (2024)

### EP:t
**1349* (2000)
**Maggot Fetus... Teeth like Thorns* (2009)

### Demot
**Demo 1998* (1998)
**Chaos Preferred* (1999)

## Aiheesta muualla
* Virallinen sivusto 
* 1349 levy-yhtiö Candlelightin sivustolla
Menachem Mendel Schneerson

**Menachem Mendel Schneerson** (18. huhtikuuta 1902 Mykolajiv, Hersonin kuvernementti, Venäjän keisarikunta – 12. kesäkuuta 1994 Manhattan, New York City, Yhdysvallat) oli merkittävä ortodoksijuutalainen rabbi ja Chabad-Lubavitch -järjestön seitsemäs ja viimeinen *[[rebbe]]* (henkinen johtaja). Schneerson tunnettiin myös nimellä **the Rebbe**.

Schneerson ilmoitti maailman olevan pelastuksen ja Messiaan tulon kynnyksellä, ja monet hänen kannattajistaan juhlivat häntä hänen elinaikanaan kauan odotettuna juutalaisena Messiaana.

## Aiheesta muualla

* The Rebbe chabad.org:ssa
Pneumatologia

**Pneumatologia** (< , "henki" ) tarkoittaa kristinuskossa oppia Pyhästä Hengestä ja toisaalta sitä tutkivaa akateemisen teologian osa-aluetta. Akateeminen pneumatologia on osa dogmatiikkaa ja systemaattista teologiaa.

Filon Aleksandrialainen on pneumatologian perustanlaskijoita. Pneumatologiaa kehitti patristisella ajalla etenkin Augustinus. Pyhä Henki on *patris et filii copula*, rakkauden side Isän ja Pojan mutta myös Jumalan ja uskovien välillä: kirkko on 'Pyhän Hengen temppeli'.

Katoliset korostavat Pyhän Hengen inspiroineen kirkon, joka kanonisoi Raamatun; protestantit korostavat Pyhän Hengen inspiroineen apostolit, jotka kirjoittivat Raamatun.
## Lähteet
* 
* 

### Viitteet